Trump se bestuurstyl ‘die probleem’ | Netwerk24
Deur Johan Smit, Tableview 14 Oktober 2019 00:01
Na aan leiding van Amanda Gouws se verwysing na pres. Donald Trump as ’n despoot (08.10) net die volgende:
’n Despoot in die politiek is ’n “verdrukkende alleenheerser”, wat hy gewis nie is nie. Trump kry sy inligting en advies van die lede van sy party en binnekring. Sy grootse probleem is sy eiesoortige bestuurstyl.
Met die sogenaamde Oekraïne- skandaal in volle swang, wat terloops sy oorsprong in 2015 het nog voordat Trump homself as presidentskandidaat beskikbaar gestel het, is die Demokrate soos ’n trop keffende brakke om sy hakke. Hul bydrae tot die Amerikaanse en die wêreldpolitiek is niks as gevolg hiervan nie.
Trump het verlede week ’n reuse-handelsooreenkoms met Japan gesluit wat verreikende voordele vir Amerika en Japan, asook die wêreldekonomie inhou. Dit het, soos Trump ten tyde van die ondertekening van die verdrag opgemerk het, geen noemenswaardige melding in die Amerikaans media gekry nie. Die uitgangspunt is om Trump by te kom.
Miskien het hy sy hand oorspeel deur sy opposisiekandidaat se naam te noem in sy versoek om die bedrog en korrupsie in Oekraïne te ondersoek. Amerika se finansiële en militêre bydrae tot Oekraïne is elke jaar miljarde dollar. Wat ook al die uitkoms van die ondersoek, sal hy hier ook ’n positiewe nalatenskap lewer in die uiters belangrike deel van die wêreld.